Muňko, Dušan, poslanec NR SR (2020-09-17):
Vážený pán podpredseda, vážený pán minister, ešte pred tým, ako sa dostanem k 13. dôchodkom, tak chcel by som povedať pánom poslancom, niektorým, že strana SMER od roku 2010 zvýšila dôchodky z 352 euro na 460, invalidný dôchodok do 70 rokov zo 181 euro na 209, invalidný dôchodok nad 70 percent z 315 na 379 a invalidný dôchodok z mladosti z 240 na 280. A poviem vám aj ďalšie veci, ktoré boli, ktorá pravicová vláda, keď zaviedla reformu 461 a 43. Zákon, kde postihla minimálne dve generácie dôchodcov, pretože ich pripravila o, niektorých o 1 000, niektorých o 2 000 euro, v prepočte potom na eurá to bolo niekde až 150 euro. Ďalej sme na Ústavnom súde dosiahli, že Ústavný súd rozhodol, že zákon bol nesprávny a boli doplatené veci invalidným dôchodkom. A môžem vám vymenovať ďalšie sociálne veci, ktoré sme spravili. A idem sa vrátiť k 13. dôchodku. 13. dôchodok ešte nebol ani vyplatený, bol riadne schválený a už ho rušíme. Prekvapuje ma, pretože pri rokovaní o sociálnych veciach s pánom ministrom som ho vždycky považoval nie za konzervatívneho, ale za človeka, ktorý predkladal návrhy, či sa týka minimálnej mzdy, alebo či sa týkalo 13. dôchodku, ale to isté ma prekvapuje, aj pokiaľ sa týka zrušenia stravníkov, čiže pre deti. Vrátim sa ale hlavne k tomu 13. dôchodku, ktorý stále je v platnosti a zákon ešte nezačal ani realizovať ani raz a dôchodcovia nedostali 13. dôchodok a už ho koalícia chce, tento zámer chce zrušiť. Tento zámer vlády Ivana Matoviča, Igora Matoviča dokazuje ekonomický a právny chaos, ktorý tu vzniká. Som asi, asi, asi je to tak, že minister financií vám nechce na to vyčleniť prostriedky. Pretože za iných okolností, keď ste vedeli zrušiť bankový odvod, tak si musíte nájsť tie ich prostriedky aj na 13. dôchodok. Súčasná koalícia nám pri zavedení 13. dôchodkov vyčítala, že ide o predvolebný populizmus, kupovanie voličov. Isteže, každá strana pred voľbami sľubuje, diskutuje s voličmi a vládna strana aj presadzuje veci v prospech ľudí. Na tom nič nie je mimoriadne a robili to aj strany v súčasnej koalícii. Na rozdiel od nich my si za 13. dôchodkami stojíme aj dnes. Ale ako má verejnosť pozrieť na stranu SME RODINA Borisa Kollára, ktorá za 13. dôchodky hlasovala pred voľbami a teraz zrazu vysvetľuje, že sú neúnosné, finančne neudržateľné? Čo spôsobilo tento obrat? Chybička, že pán Kollár skôr nepredpokladal, že sa dostanú po voľbách do koalície? Skôr je to bezcharakternosť predstaviteľov tejto strany. Voličov dôchodcov použili, oklamali a povedali, že po voľbách už ich nepotrebujeme. Za manipuláciu najhrubšieho zrna treba označiť niektoré argumenty, ktoré zrušenie 13. dôchodku koalícia odôvodňuje. Za najväčší podvod považujeme slová: „Veď dôchodcovia dostanú viac, ako dostali minulý rok v podobe vianočného príspevku.“ Tak neviem, ako je to viac, keď mali dostať 13. dôchodok a teraz dostanú od 100 do 300 euro. A čo si myslí koalícia o tom, že dôchodcovia sú hlúpi? Veď všetci vieme, že každý poberateľ dôchodku má podľa nami schváleného zákona dostať v decembri sumu zodpovedajúcu priemernej výške jeho druhu dôchodku. U starobného dôchodku, ktorých je najviac, vychádza dávka 462 euro. Čo je viac? Štyristošesťdesiatdva alebo navrhovaný, to, čo som tu povedal, 50- až 300-eurový doplatok? Argumentovanie doterajším vianočným príspevkom namiesto schváleného zákona, ktorý dôchodcom priznáva 13. dôchodok, je naozaj primitívne. Zákon garantoval, že 13. dôchodok bude riadne schválený, opakujúcim sa presne zadefinovaným príjmom dôchodcu v dopredu stanovenej výške. Jeho zmyslom bolo dať dôchodcom istotu, aby vedeli, koľko peňazí dostanú, a pomôcť prekonať stále zložitejšiu finančnú situáciu. Koalícia však tento zákonný inštitút chce nahradiť štátnou dávkou, ktorú môže kedykoľvek zmeniť. To je ďalší podvod na dôchodcoch. Chcem poprosiť kolegov z koalície, aby nerobili z verejnosti bláznov a túto hanebnú zradu neodôvodňovali tým, že na to nie sú peniaze. Podľa stále platného zákona pri výplate 13. dôchodku by štát potreboval 580 mil. eur. No po zmene, ktorú navrhuje koalícia, sa na tento účel vynaloží len 307 mil. Rozdiel 273 mil. Nehovorte, že štát nemá takúto sumu na dôchodcov. Nemuseli ste vrátiť bankový odvod, ktorý bol proste, a boli by ste mali dostatok finančných prostriedkov, aby ste ten 13. dôchodok mohli dať. A nehovoriac o tom, že banky sa vôbec aj pri jestvujúcom koronavíruse správajú tak, ako by sa nemali správať. Na jednej strane koalícia dôchodcom berie, tvrdí, že peniaze nemá, no súčasným bankám vychádzala v ústrety. Okrem toho vláda si navýšila deficit štátneho rozpočtu, kde by ste pri 14 mld. uvedené zdroje hravo našli. Situáciu pri hľadaní peňazí na 13. dôchodky, tak ako boli schválené predchádzajúcou vládou, by vám uľahčilo aj priklepnutie značnej finančnej pomoci z Európskej únie, ktoré tu tak honosne oznamovali ste verejnosti po svojej prvej návšteve Bruselu, pán Matovič. Schválenie 13. dôchodkov našou koalíciou nebol iba populizmus pred voľbami, ako si tu dnes prezentujete. Bola to reakcia na slovenskú ekonomickú raritu, keď rastú ceny všetkého, kam sa len pozriete, či potraviny, služieb, ale v tomto prípade najmä služieb v domovoch pre seniorov. Ťažšie sú podmienky v zdravotníckych zariadeniach či ozdravných liečebných pobytov. Úpravy dôchodcov, dôchodkov na prelome rokov, teraz hovorím o novoročnej valorizácii alebo vianočných príspevkoch, tentoraz nedokáže pokryť. Životná úroveň dôchodcov sa stáva nedôstojnou. V podobe 13. dôchodku sme im chceli dať najavo, že si našu pozornosť a úctu zaslúžia, a ukázať im, že majú miesto stále v tvrdšej spoločnosti aj napriek tomu, že sú najzraniteľnejšou skupinou obyvateľstva. Zrušením 13. dôchodkov, ale najmä znížením objemu peňazí, ktorá bude na tento účel vyplatená, súčasná koalícia ukazuje svoj postoj k seniorom. Ďakujem za pozornosť.